**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

Rīga, Brīvības iela 55, 406.telpa, plkst.14:00

Rīgā, 2018. gada 20.septembrī Nr.11

Sēdi vada: **Artis Dzirkalis** – Latvijas Būvniecības padomes priekšsēdētājs

Sēdē piedalās: **Andris Bērziņš, Kaspars Bondars, Baiba Fromane, Normunds Grinbergs, Leonīds Jākobsons, Vilnis Krēsliņš, Ināra Laube,** **Ilmārs Leikums, Gints Miķelsons,** **Elīna Rožulapa, Gunārs Valinks, Roberts Vecums–Veco.** Aizvieto: **Olga Feldmane** (EM Būvniecības politikas departamenta direktore), **Margarita Gorškova** (LPS) **.**

Uzaicinātie: **Svetlana Mjakuškina** **-** BVKB direktore;

**Zoja Bruģe -** Rīgas pilsētas būvvaldes Vadītāja biroja Rīgas pilsētas pašvaldības projektu vadītāja, juriskonsulte;

**Aija Meļņikova** – Rīgas pilsētas būvvaldes Būvniecības kontroles pārvaldes Rīgas pilsētas būvinspekcijas priekšnieces vietniece;

Sēdē nepiedalās: Guntis Āboltiņš – Āboliņš, (Latvijas Būvniecības partnerība), Vija Gēme (VARAM), Uldis Papulis (SM), Jurijs Strods (LPS), Normunds Tirāns (LBPA), Edmunds Valantis (EM), Laura Vikšere (IZM).

Protokolē: Inese Rostoka - EM Būvniecības politikas departamenta vecākā eksperte.

Darba kārtība:

1. Par Rīgas pilsētas būvvaldes priekšlikumu Ministru kabineta 2014.gada 19.augusta noteikumu Nr.499 “Noteikumi par būvinspektoriem” pilnveidošanai.
2. Par finansējamajiem virzieniem 2019.gadā no būvkomersantu nodevas “Latvijas būvniecības nozares attīstības stratēģijas 2017.-2024.gadam” īstenošanai.
3. Ekonomikas ministrijas informācija par normatīvo aktu izstrādi
4. Citi jautājumi. Nākamās sēdes laiks un Darba kārtība.

Sēdi sāk 14:05

**Protokolā lietotie saīsinājumi**

BIS – Būvniecības Informācijas sistēma

BVKB – Būvniecības valsts kontroles birojs

EM – Ekonomikas ministrija

IZM **–** Izglītības un zinātnes ministrija

LBN – Latvijas būvnormatīvi

LBP, Padome – Latvijas Būvniecības padome

LPS – Latvijas Pašvaldību savienība

MK – Ministru kabinets

**1.§**

**Par Rīgas pilsētas būvvaldes priekšlikumu Ministru kabineta 2014.gada 19.augusta noteikumu Nr.499 “Noteikumi par būvinspektoriem” pilnveidošanai**

---------------------------------------------------------------------------------------------

**Ziņo:** Z.Bruģe, A.Meļņikova

Ņemot vērā iepriekšējā Padomes sēdē nolemto, jautājums par būvinspektoriem tiek izskatīts atkārtoti. Prezentācija pielikumā.

Rīgas pilsētas būvvaldei vērš uzmanību uz to, ka ir akūts būvinspektoru trūkums un neraugoties pat uz labu atalgojumu, nevar aizpildīt vakances. Būvinspentora palīgam ir izvēle - pēc sertifikāta saņemšanas strādāt par būvuzraugu vai veikt būvju tehnisko apsekošanu, kur var saņemt augstāku atalgojumu, vai turpināt strādāt par būvinspektora palīgu vēl divus gadus, līdz varēs strādāt par būvinspektoru, neraugoties uz to, ka sertificēšanas institūcija veikusi pārbaudi un sertifikātu ir izsniegusi.

Šāds speciālists, pēc sertifikāta saņemšanas, kā būvuzraugs var uzraudzīt arī 3.grupas būves, bet nevar būt būvinspektors un nevar pieņemt ekspluatācijā 1.grupras ēkas vai kontrolēt nelikumīgo būvniecību. Rīgas pilsētas būvvalde uzskata, ka tā ir būvvaldes vadītāja atbildība, cik komplicētus uzdevumus būvinspektors saņem, tūlīt pēc sertifikāta saņemšanas.

**S.Mjakuškina** – atbalsta priekšlikumu. Uzskata, ka sertificēšanas institūcija jau ir novērtējusi speciālista zinēšanas, pieredzi un kompetenci un tā ir darba devēja (būvvaldes vai BVKB) atbildība par speciālista darbu. Būvinspektors pēc būtības nav būvniecības procesa dalībnieks.

**I.Leikums** – Latvijas Būvuzraugu un būvinspektoru asociācijas viedoklis nemainās, neatbalsta priekšlikumu, jo būvinspektoram būtu nepieciešama pieredze ārpus būvvaldes. Jāsaprot, kas ir būvinspektors pēc būtības, cik liela ir viņa iesaiste būvniecības procesā un kas viņam jāpārzin. Uzskata, ka jāmainās būvinspektoru amatam pēc būtības, jo šobrīd normatīvie akti uzliek pietiekoši daudz pienākumu būvinspektoram

**O.Feldmane** – iebilst, jo saņemot sertifikātu nevar būt situācija, ka būvspeciālistam nav pietiekama pieredze. Sertifikācijas sistēma ir balstīta uz to, ka tiek izvērtēta būvspeciālista iepriekšējā pieredze un divus gadus papildus nostrādājot būvvaldē kā būvinspektora palīgs, būvspeciālists šo pieredzi arī neiegūs.

**E.Rožulapa** – atbalsta Latvijas Būvuzraugu un būvinspektoru asociācijas viedokli, būvinspektoram jābūt ar augstāku kvalifikāciju, lai reizēm aizejot uz būvlaukumu varētu identificēt problēmas.

**B.Fromane** – uzskata, ka šis jautājums ir daudz plašāks un attiecas ne tikai uz būvinspektoriem, bet arī uz būvuzraugiem, būvdarbu vadītājiem un citiem būvspeciālistiem, kas tikko ir saņēmuši sertifikātu.

Padome diskutā par to cik būvspeciālists ir spējīgs uzņemties atbildību arī 3. grupas būvju būvniecības procesā, tūlīt pēc sertifikāta saņemšanas, tāpēc vienojās, ka jāpārskata sertificēšanas process kopumā.

**M.Gorškova** – pauž viedokli, ka problēmas ar būvinspektoriem rodas no tā, ka aizliegts savienot amatus interešu konflikta dēļ un uzskata, ka to varētu risināt izdarot grozījumus MK 19.08.2014. noteikumu Nr.500 “Vispārīgie būvnoteikumi” 133.punktā[[1]](#footnote-1).

**R.Vecums–Veco –** pauž viedokli, kavisi piedāvātie ir īstermiņa risinājumu un ierosina sistēmu pārveidot kopumā.

**N.Grinbergs** – uzskata, ka neviens no variantiem neatrisinās jautājumu pēc būtības. Ierosina atbalstīt priekšlikumu, kā īstermiņa risinājumu, un risināt jautājumu kompleksi.

**O.Feldmane** – šis jautājums tika diskutēts un izrunāts, kad tika gatavoti grozījumi Būvniecības likumā un tika strādāts pie MK 20.03.2018. noteikumiem Nr.169 “Būvspeciālistu kompetences novērtēšanas un patstāvīgās prakses uzraudzības noteikumi”. Ja Padome nolemj, EM var vēlreiz atvērt šo jomu un sniegt konceptuālu vīziju par būvinspektopra lomu būvniecības procesā.

**A.Dzirkalis** – ierosina atbalstīt priekšlikumu kā pagaidu risinājumu, līdz tiek izstrādāts jauns konceptuāls risinājums.

**Balsojums -**

**Atbalstīt Rīgas pilsētas būvvaldes prikšlikumu, kā pagaidu risinājumu, un veikt grozījumus MK 19.08.2014. noteikumu Nr.499 “Noteikumi par būvinspektoriem” 4.punktā, par personām, kas var pretendēt uz būvinspektora tiesību iegūšanu. Atvērt diskusiju un EM sadarbībā ar Padomi 6 mēn laikā iesniegrt konceptuālu redzējumu par būvinspektoriem un visiem pārējiem būvniecības procesā iesaistītajiem būsvspeciālitiem, kas pirmo reizi ieguvuši sertifikātu.**

Balsojumā piedalās 12 balstiesīgie padomes locekļi.

“Par” – 8

“Pret” – 2

“Atturas” - 2

Priekšlikums atbalstīts.

**Nolemj**: 1. Atbalstīt Rīgas pilsētas būvvaldes prikšlikumu, kā pagaidu risinājumu, un veikt grozījumus MK 19.08.2014. noteikumu Nr.499 “Noteikumi par būvinspektoriem” 4.punktā;

2. EM sadarbībā ar Padomi 6 mēn laikā iesniegrt konceptuālu redzējumu par būvinspektoriem un visiem pārējiem būvniecības procesā iesaistītajiem būsvspeciālitiem, kas pirmo reizi ieguvuši sertifikātu.

**2.§**

**Par finansējamiem virzieniem 2019.gadā no būvkomersantu nodevas “Latvijas būvniecības nozares attīstības stratēģijas 2017.-2024.gadam” īstenošanai**

----------------------------------------------------------------------------------------------

**Ziņo:** O.Feldmane

EM no nozares līdz šim nav saņēmusi priekšlikumus par nepieciešamajiem nākamajā gadā īstenojamajiem pasākumiem stratēģijas īstenošanai, kas tiktu finansēti no būvkomersantu reģistrācijas nodevas.

EM priekšlikumi par finansējuma izlietojumu “Latvijas Būvniecības nozares attīstības stratēģijā 2017.-2024.gadam” ietverto pasākumu īstenošanai 2019.gadā:

* modernizēt LBN - Būvnormatīvu prasību pārskatīšana, piemēram:

*LBN 224-15 Meliorācijas sistēmas un hidrotehniskās būves;*

*LBN 005-15 Inženierizpētes noteikumi būvniecībā;*

*LBN 501-15 Būvizmaksu noteikšanas kārtība;*

*LBN 201-15 Būvju ugunsdrošība.*

*Plānots turpmāk ik gadu pārstrādāt līdz 5 būvnormatīviem, atkarībā no nepieciešamā pārstrādes apjoma.*

* **veikt pētījumus:**
* par būvniecības izmaksu pieaugumu - Pētījums par prognozētām izmaiņām darba spēka un būvmateriālu izmaksās būvniecības nozarē ;
* Kvalitātes un apmierinātības mērījumu būvniecībā;
* par būvlaukumā nodarbinātās personas kvalifikācijas identificēšanas sistēmas vismaz 3 alternatīvu izstrāde un izvērtējums;
* Tirgus nepilnību analīze priekšlikumu sagatavošanai finanšu pieejamībai apgrozāmiem līdzekļiem un investīcijām jaunās tehnoloģijās būvniecības nozares uzņēmumiem
* Būvniecības nozares potenciāla izvērtējums un priekšlikumu sagatavošana nozares (būvmateriālu un būvniecības tehnoloģiju) kompetences centra modelim
* **būvniecības nozarē strādājošo izglītošana**:
* Apmācības nozares uzņēmumu vadītājiem, būvspeciālistiem, būvvaldēm par jaunām efektīvākām darba organizācijas metodēm un būvniecības tehnoloģijām;
* Izglītības programmu konstruktoriem (turpmākajos gados citiem būvspeciālistiem) izvērtējums, kvalitātes celšanai projektēšanā. Identificēt problēmas esošajā izglītības sistēmā skatoties no nozares viedokļa.
* **tipveida līgumu izstrāde:**

Nepieciešamo regulējuma grozījumu un citu juridisko aspektu izvērtējums, lai ieviestu FIDIC līgumus.

* **Citi pasākumi:**
* Būvniecības informācijas sistēmas pielāgošana normatīvo aktu izmaiņām.
* BIM ieviešanas pasākumu īstenošana, piemēram, pasūtītāja prasību metodiskā materiāla izstrāde;
* Standartu tulkošana, uz kuriem ietverta atsauce Eirokodeksos;
* Ēku tehniskā izpēte (tehniskā stāvokļa novērtēšana dažādiem tipveida projektiem un galveno risku noteikšana);

Padome diskutē par EM priekšlikumu pārskatīt **i**zglītības programmas.

**N.Grinbergs** – uzskata, ka nav nepieciešams to darīt paralēli, jo nākamajā NEP sēdē tiks skatīts šis jautājums. Tiks aicināta IZM, lai kopā ar būvniecības nozari runātu par augstskolu mācību programmu saturu. Svarīgi ir sākt ar profesiju standartu izstrādāšanu, jo tas būs ilgtermiņa risinājums un aicina Padomes locekļus, kam rūp būvspeciālistu izglītība stiprināt NEP sastāvu.

Padomes locekļi atbalsta EM priekšlikumu, jo nozarei kvalificēti speciālisti ir vajadzīgi jau tagad, bet N.Grinberga risinājums būtu ilgtermiņa, bet atbīdītu speciālistu sagatavošanu par vairākiem gadiem. Ierosina EM padomāt par formātu, kā apzināt nozares prasības un kopumā atbalsta EM piedāvājumam izglītības programmu izvērtēšanai un mūžizglītības programmu izstrādāšanai.

**O.Feldmane** - aicina Padomi, ja ir kādi citi priekšlikumi, par tiem informēt EM.

Padomi interesē būvniecības standartu tulkošana. EM informē, ka daļa no finansējuma, tiek izlietota, lai pabalstītu standartu izstrādi.

**Nolemj**: 1. Padome konceptuāli atbalsta priekšlikumus.

**2**. Uz nākamo Padomes sēdi uzaicināt SIA “Latvijas standarts” pārstāvi, lai informētu par būvspeciālistiem pieejamajiem un iztulkotajiem standartiem 2018.gadā un plāniem 2019.gadam;

**3**. Padomes locekļiem, līdz nākamajai Padomes sēdei iesniegt priekšlikumus, 2019.gadā no būvkomersantu nodevas “Latvijas būvniecības nozares attīstības stratēģijas 2017.-2024.gadam” īstenošanai piedāvāto pasākumu saturam.

**3.§**

**Ekonomikas ministrijas informācija par normatīvo aktu izstrādi**

----------------------------------------------------------------------------------------------

**Ziņo:** O.Feldmane

MK apstiprināja Grozījumus Būvniecības likumā par saistībā ar elektroniskā saskaņošanas procesa ieviešanu BIS, kā arī ar to saistītos MK noteikumus.

Plānojam līdz septembra beigām apkopot iebildumus par atbildības sadalījumu būvniecībā. Iebildumu ir daudz (par pasūtītāja, BVKB, būvvalžu atbildību, par atbildību vispār utt.), tāpēc saskaņošana aizņems ilgu laiku.

Šobrīd EM prioritāte ir grozījumi MK 19.08.2014. noteikumos Nr.500 “Vispārīgie būvnoteikumi” un MK 02.09.2014. noteikumos Nr.529 ”Ēku būvnoteikumi”.

Lūgsim sniegt priekšlikumus:

* par nozares priekšlikumu, ieviest būvniecības regulējumā principu “klusēšana-piekrišana”, nekonkretizējot, kādiem būvniecības procesa lēmumiem to būtu nepieciešams vai vēlams piemērot;
* saistībā ar būvuzraudzību, par būvuzraudzības saturu un to kādām būvēm tā ir nepieciešama;
* par būvju grupu pārskatīšanu.

**Nolemj:** Pieņemt informāciju zināšanai.

**4.§**

**Citi jautājumi**

----------------------------------------------------------------------------------------------

|  |
| --- |
| **Ziņo:** A.Dzirkalis |

**Nolemj:** Nākamo Latvijas Būvniecības padomes sēdi sasaukt **2018.gada 18.oktobrī, plkst.15:00.**

Sēdi slēdz 16:35

Padomes priekšsēdētājs A.Dzirkalis

Protokolēja I.Rostoka

1. 133. Būvniecības kontroli veic būvinspektoru reģistrā reģistrēts būvinspektors. Būvinspektoram ir aizliegts stāties darba tiesiskajās attiecībās ar būvkomersantu un sniegt būvniecības pakalpojumus būvdarbu vadīšanas, būvuzraudzības un būvekspertīzes specialitātēs, izņemot gadījumu, ja būvinspektors likumā "[Par interešu konflikta novēršanu valsts amatpersonu darbībā](https://likumi.lv/ta/id/61913-par-interesu-konflikta-noversanu-valsts-amatpersonu-darbiba)" noteiktajā kārtībā ir saņēmis rakstveida atļauju saimnieciskās darbības veikšanai būvniecības pakalpojumu sniegšanai par pirmās grupas būvju būvniecību ārpus savas kontrolējamās administratīvās teritorijas un ja šo būvniecības pakalpojumu sniegšana nerada interešu konfliktu, nav pretrunā ar būvinspektoram saistošām ētikas normām vai nekaitē būvinspektora tiešo pienākumu pildīšanai. Būvinspektoram ir aizliegts veikt būvdarbu kontroli objektā, kurā būvniecības pakalpojumus sniedz būvkomersants vai piegādes veic komersants, ar kuru būvinspektoram ir vai ir bijušas jebkādas līgumiskās (tai skaitā darba tiesiskās) attiecības pēdējo 24 mēnešu laikā. [↑](#footnote-ref-1)